**РЕШЕНИЕ № ПВ – 143 - ПР/2016 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ Пловдив и БД ИБР Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: „**Изграждане на автомивка с кафене и проектен сондажен кладенец“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в УПИ 010314, 010195, в землището на с.Браниполе, общ.Родопи, обл.Пловдив.

**Възложител:** **„Дрийм Хоум 1“ ЕООД,** гр. Пловдив,

**Характеристика на инвестиционното предложение:**

Инвестиционното предложение предвижда изграждане на автомивка с кафене и проектен сондажен кладенец в имот собственост на Възложителя, представляващо първи етап от реализирането на обект „Заведение за обществено хранене, шоурум, магазин и автомивка“. За нуждите на автомивката ще се изгради и собствен водоизточник със следните параметри:

* проектна дълбочина - 25 м;
* необходимо годишно водно количество – 3000 м3/год;
* максимално водно количество – 1,5 л/сек;
* географски координати N 42°05’43.24” E 24°45’38.12”.

Водоснабдяването на обекта за битови и противопожарни нужди ще се осъществи от градската водопроводна мрежа.

Отпадъчните води от автомивката ще се заустват в градска канализация след преминаване през каломаслоуловител.

Инвестиционното предложение /ИП/ попада в обхвата на т.2, буква “г“ от Приложение № 2 на Закона за опазване на околната среда /ДВ.бр.91 /2002 год./ и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имотът, в който се предвижда да се реализира ИП **не попада** в границите на защитени зони от мрежата Натура 2000 и в защитени територии, съгласно Закона за защитените територии. Най-близо до местоположението на предвиденото за реализиране ИП е защитена зона е BG0001033 „Брестовица” за опазване на природните местообитания и на дивата флора и фауна, приета от МС с Решение № 122/02.03.2007г. (ДВ бр. 21/2007 г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл. 31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитената зона.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Предвижда се на площадката на обекта да се изгради масивна сграда, в която ще се разположат кафенето и три до пет клетки за авкомивката. Измиването на автомобили ще става ръчно с водоструйни и пароструйни апарати. Предвижда се дневно да се измиват 25 леки и 5 лекотоварни автомобили.

Изграждането на сондажния кладенец ще стане с автосонда, чрез глинеста промивка. Сондирането ще е с диаметър 219 мм, а обсаждането с PVC тръби Ø160. Около обсадната тръба ще се изгради филтър от филц, който в горната част на сондажа ще бъде тампониран.

Проектираното водовземно съоръжение попада в рамките на подземно водно тяло: BG3G000000Q013 "Порови води в Кватернер - Горнотракийски низина".

* Предвиденият тръбен кладенец ще бъде изграден след получаване на разрешително за ползване на воден обект с изграждане на водовземно съоръжение за подземни води от БД ИБР Пловдив.

● Не се налага промяна на съществуващата или изграждане на нова пътна инфраструктура. Достъпът до обекта ще става по съществуващата такава.

* Реализирането и експлоатацията на инвестиционното предложение не е свързана с генериране на емисии и отпадъци, от които да се очаква наднормено замърсяване и дискомфорт върху околната среда. По време на експлоатацията ще се формират основно смесени битови отпадъци от дейността на кафенето. Те ще се събират в контейнер и ще се извозват от фирмата по сметосъбиране, чрез сключване на договор. Образуваният отпадък от почистване на каломаслоуловителя ще се предава на лицензирана фирма за обезвреждането му.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

● Имотът, в който ще се реализира инвестиционното намерение е отреден за „промишл. и търг. дейност, шоурум и автосервиз“, разположен в землището на с.Браниполе, Община Родопи, граничещ с Околовръстен път гр. Пловдив.

● С писмо изх. № КД-04-435/26.09.2016г. БД ИБР Пловдив е дала заключение за допустимост на инвестиционното предложение от гледна точка на постигане на целите на околната среда и мерките за постигане на добро състояние на водите, като е определила степента на въздействие върху водите и водните екосистеми, като незначителна. Според становището на БД ИБР Пловдив имотът не попада в пояси на СОЗ.

* В резултат от реализирането на инвестиционното предложение и последващата експлоатация, не се очаква нарушаване на качеството и регенеративната способност на природните ресурси в района.

**III. Способността за асимилация на екосистемата в естествената околна среда**:

* Инвестиционното предложение ще бъде реализирано извън границите на защитени зони от Мрежата „НАТУРА 200“, поради което с реализацията му не се очаква пряко унищожаване, увреждане или влошаване състоянието на видове, предмет на опазване в най-близката защитена зона BG0001033 „Брестовица”.
* Поради отдалечеността на имотите от защитената зона и характера на дейността, няма вероятност реализацията на ИП да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.
* Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

**IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на изграждането и експлоатацията на горецитираното инвестиционното предложение е ограничен и локален в рамките на площадката.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.
* С писмо изх. № 7047/08.11.2016г. РЗИ- Пловдиве определила, че не се очаква да възникне здравен риск за човешкото здраве, вследствие реализацията на инвестиционното предложение.

**V. Обществен интерес към предложението за строителство, дейности или технологии :**

В изпълнение на изискванията на чл. 6, ал. 9 и ал. 10 от Наредбата за ОВОС е осигурен обществен достъп до изготвената информация по Приложение 2, като са представени копия от документацията на Община Родопи и Кметство с.Браниполе. Община Родопи, Кметство с.Браниоле и Възложителят са информирали РИОСВ- Пловдив, за липса на постъпили възражения относно инвестиционното предложение.

* Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 23.11.2016г.**

*Директор на РИОСВ - Пловдив*